ประกาศกระทรวงมหาดไทย เรื่อง การอนุญาตให้คนต่างด้าวสัญชาติกัมพูชา ลาว และเมียนมา ที่อยู่ในราชอาณาจักรเป็นกรณีพิเศษ สามารถเดินทางออกนอกราชอาณาจักรกลับประเทศต้นทาง
เพื่อไปร่วมงานประเพณีสงกรานต์ ประจำปี พ.ศ. 2560

ประกาศกระทรวงมหาดไทย

ประกาศกระทรวงมหาดไทย
เรื่อง การอนุญาตให้คนต่างด้าวสัญชาติกัมพูชา
ลาว และเมียนมา ที่อยู่ในราชอาณาจักร
เป็นกรณีพิเศษ
สามารถเดินทางออกนอกราชอาณาจักรกลับประเทศต้นทาง
เพื่อไปร่วมงานประเพณีสงกรานต์
ประจำปี พ.ศ. ๒๕๖๐[๑]

เพื่อเป็นการผ่อนผันให้คนต่างด้าวสัญชาติกัมพูชา
ลาว และเมียนมา ซึ่งเข้ามาเพื่อทำงานในราชอาณาจักร
ตามบันทึกความเข้าใจว่าด้วยความร่วมมือด้านการจ้างแรงงาน
หรือได้รับอนุญาตให้เข้ามาอยู่ในราชอาณาจักรเป็นกรณีพิเศษ
สามารถเดินทางออกนอกราชอาณาจักรกลับประเทศต้นทางเพื่อไปร่วมงานประเพณีสงกรานต์
ประจำปี พ.ศ. ๒๕๖๐ แล้วกลับเข้ามาในราชอาณาจักรได้อีก

อาศัยอำนาจตามความในมาตรา
๕ แห่งพระราชบัญญัติคนเข้าเมือง พ.ศ. ๒๕๒๒
ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ ๘๗/๒๕๕๗ เรื่อง
การแก้ไขเพิ่มเติมผู้รักษาการ ตามกฎหมายที่เกี่ยวข้องกับอำนาจหน้าที่ของเจ้าพนักงานตำรวจ
ลงวันที่ ๑๐ กรกฎาคมพุทธศักราช ๒๕๕๗ และมาตรา ๑๗ แห่งพระราชบัญญัติคนเข้าเมือง
พ.ศ. ๒๕๒๒ นายกรัฐมนตรี และรัฐมนตรีว่าการกระทรวงมหาดไทยโดยอนุมัติของคณะรัฐมนตรี
เมื่อวันที่ ๑๔ มีนาคม พ.ศ. ๒๕๖๐ ออกประกาศไว้ ดังต่อไปนี้

ข้อ
๑  คนต่างด้าวที่จะได้รับอนุญาตให้เดินทางออกนอกราชอาณาจักรกลับประเทศต้นทางเพื่อไปร่วมงานประเพณีสงกรานต์
ประจำปี พ.ศ. ๒๕๖๐ ตั้งแต่วันที่ ๕ เมษายน พ.ศ. ๒๕๖๐จนถึงวันที่ ๓๐ เมษายน พ.ศ.
๒๕๖๐ ตามประกาศนี้ ได้แก่
(๑)
คนต่างด้าวหลบหนีเข้าเมืองสัญชาติกัมพูชา ลาว และเมียนมา ซึ่งนายกรัฐมนตรีและรัฐมนตรีว่าการกระทรวงมหาดไทยโดยอนุมัติของคณะรัฐมนตรี
อนุญาตให้เข้ามาอยู่ในราชอาณาจักร ตามมาตรา ๑๗
โดยได้รับอนุญาตให้เข้ามาอยู่ในราชอาณาจักรเป็นการชั่วคราวเพื่อรอการส่งกลับตามประกาศกระทรวงมหาดไทย
เรื่อง การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
และได้จัดทำทะเบียนประวัติหรือบัตรประจำตัวตามกฎหมายว่าด้วยการทะเบียนราษฎรซึ่งอยู่ระหว่างได้รับการผ่อนผันให้อยู่ในราชอาณาจักร  ทั้งนี้ ให้หมายความรวมถึงผู้ติดตามซึ่งเป็นบุตรของคนต่างด้าวดังกล่าวที่อายุไม่เกินสิบแปดปี
(๒)
คนต่างด้าวสัญชาติกัมพูชา ลาว และเมียนมา
ซึ่งเข้ามาเพื่อทำงานในราชอาณาจักรตามบันทึกความเข้าใจว่าด้วยความร่วมมือด้านการจ้างแรงงานระหว่างรัฐบาลแห่งราชอาณาจักรไทยกับรัฐบาลแห่งราชอาณาจักรกัมพูชา
รัฐบาลแห่งสาธารณรัฐประชาธิปไตยประชาชนลาว รัฐบาลแห่งสาธารณรัฐแห่งสหภาพเมียนมา
ที่ถือหนังสือเดินทาง เอกสารใช้แทนหนังสือเดินทาง
หรือหนังสือรับรองสถานะบุคคลซึ่งได้รับการตรวจลงตราประเภทคนอยู่ชั่วคราว รหัส L-A และระยะเวลาการอนุญาตให้อยู่ในราชอาณาจักรยังเหลืออยู่
(๓)
คนต่างด้าวสัญชาติกัมพูชา ลาว และเมียนมา
ซึ่งนายกรัฐมนตรีและรัฐมนตรีว่าการกระทรวงมหาดไทยโดยอนุมัติของคณะรัฐมนตรีอนุญาตให้เข้ามาอยู่ในราชอาณาจักร
ตามมาตรา ๑๗ ที่ผ่านการตรวจสัญชาติและมีหนังสือเดินทาง เอกสารใช้แทนหนังสือเดินทาง
หรือหนังสือรับรองสถานะบุคคลตามที่กระทรวงการต่างประเทศให้การรับรอง
ซึ่งได้รับการตรวจลงตราประเภทคนอยู่ชั่วคราว รหัส L-A รวมถึงผู้ติดตามซึ่งเป็นบุตรของคนต่างด้าวดังกล่าวที่อายุไม่เกินสิบแปดปี ได้รับการตรวจลงตราประเภทผู้ติดตามและระยะเวลาการอนุญาตให้อยู่ในราชอาณาจักรยังเหลืออยู่

ข้อ
๒  การอนุญาตให้คนต่างด้าวตามข้อ ๑
(๑) ที่ประสงค์จะเดินทางออกนอกราชอาณาจักรกลับประเทศต้นทางเพื่อไปร่วมงานประเพณีสงกรานต์
ประจำปี พ.ศ. ๒๕๖๐ ให้นายจ้างหรือคนต่างด้าวที่มีนายจ้างคนเดียวกันรวบรวมรายชื่อ
พร้อมสำเนาบัตรประจำตัวคนซึ่งไม่มีสัญชาติไทยของคนต่างด้าวดังกล่าวไปยื่นขอหนังสือรับรองจากกรมการจัดหางาน
กระทรวงแรงงาน หรือหน่วยงานในสังกัด
สำหรับใช้เป็นเอกสารหลักฐานแสดงต่อพนักงานเจ้าหน้าที่ตามกฎหมายว่าด้วยคนเข้าเมืองเพื่อประทับตราในการเดินทางออกนอกราชอาณาจักรหรือเข้ามาในราชอาณาจักร
โดยไม่ถือว่าเป็นการออกนอกเขตพื้นที่จังหวัดที่ได้จัดทำทะเบียนประวัติ
หรือจังหวัดที่ได้รับอนุญาตให้ทำงาน

ข้อ
๓  ให้พนักงานเจ้าหน้าที่ตามกฎหมายว่าด้วยคนเข้าเมือง
ประทับตราอนุญาตให้คนต่างด้าวในการเดินทางออกนอกราชอาณาจักร
และประทับตราการเดินทางเข้ามาในราชอาณาจักร ในหนังสือรับรองที่กรมการจัดหางาน
กระทรวงแรงงาน หรือหน่วยงานในสังกัดออกให้ ตามแบบแนบท้ายประกาศนี้  ทั้งนี้ หากต้องมีการเรียกเก็บค่าธรรมเนียมใดในการดำเนินการ
ให้คนต่างด้าวได้รับการยกเว้นค่าธรรมเนียมในช่วงเวลาดังกล่าวทั้งหมด
คนต่างด้าวตามข้อ
๑ (๑) หากเดินทางออกไปนอกราชอาณาจักร ณ
ด่านตรวจคนเข้าเมืองใดให้เดินทางกลับเข้ามาในราชอาณาจักร ณ
ด่านตรวจคนเข้าเมืองนั้น

ข้อ ๔  คนต่างด้าวตามข้อ ๑ (๒) และ (๓)
ให้พนักงานเจ้าหน้าที่ตามกฎหมายว่าด้วยคนเข้าเมืองประทับตราอนุญาตให้คนต่างด้าวในการเดินทางออกนอกราชอาณาจักร
และประทับตราการเดินทางเข้ามาในราชอาณาจักร ในหนังสือเดินทาง
เอกสารใช้แทนหนังสือเดินทาง หรือหนังสือรับรองสถานะบุคคลตามที่กระทรวงการต่างประเทศให้การรับรอง
คนต่างด้าวตามข้อ
๑ (๒) และ (๓)
ที่ได้รับอนุญาตให้ออกนอกราชอาณาจักรตามวรรคหนึ่งให้ได้รับอนุญาตกลับเข้ามาในราชอาณาจักรได้อีก
โดยไม่ต้องดำเนินการยื่นคำขออนุญาตตามมาตรา ๓๙ วรรคหนึ่ง

ข้อ
๕  คนต่างด้าวผู้ใดเดินทางออกนอกราชอาณาจักร
หรือเข้ามาในราชอาณาจักรไม่เป็นไปตามระยะเวลาตามข้อ ๑ หรือเงื่อนไขตามข้อ ๓
วรรคสอง ให้การอนุญาตให้อยู่ในราชอาณาจักรของคนต่างด้าวผู้นั้นเป็นอันสิ้นสุด
ให้สำนักงานตรวจคนเข้าเมือง
รวบรวมรายชื่อพร้อมเลขประจำตัวของคนซึ่งไม่มีสัญชาติไทยตามกฎหมายว่าด้วยการทะเบียนราษฎรของคนต่างด้าวตามข้อ
๑ (๑) ที่ไม่ปฏิบัติตามวรรคหนึ่ง ส่งให้กรมการปกครอง กระทรวงมหาดไทย
เพื่อปรับปรุงฐานข้อมูลทางทะเบียนให้เป็นปัจจุบัน
ภายในหกสิบวันนับแต่สิ้นสุดการอนุญาตตามประกาศนี้

ทั้งนี้
ตั้งแต่วันที่ ๕ เมษายน พ.ศ. ๒๕๖๐ เป็นต้นไป

ประกาศ ณ วันที่ ๓๑
มีนาคม พ.ศ. ๒๕๖๐
พลเอก ประยุทธ์  จันทร์โอชา
นายกรัฐมนตรี

พลเอก อนุพงษ์
เผ่าจินดา
รัฐมนตรีว่าการกระทรวงมหาดไทย

[เอกสารแนบท้าย]

๑. หนังสือรับรองฉบับนี้ให้ไว้เพื่อรับรองว่า
(คนต่างด้าว)

(ดูข้อมูลจากภาพกฎหมาย)

พรวิภา/ภวรรณตรี/จัดทำ
๑๐ เมษายน ๒๕๖๐

นุสรา/ตรวจ
๒๐ เมษายน ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๙๖ ง/หน้า ๑/๓ เมษายน ๒๕๖๐